Forslag fra rød blok i KL’s bestyrelse blev stemt ned: Men der er stadig behov for en revisor-undersøgelse af sagen om overforbrug og fusk i Kommunernes Landsforening, mener S-borgmester Thomas Gyldal

Et flertal bestående af de ni borgerlige borgmestre og viceborgmestre i KL’s bestyrelse har blokeret for en uvildig revisions-undersøgelse af overforbrug og mistanke om ulovlige forhold i kommunernes brancheorganisation.

Det bekræfter KL-formand Martin Damm (V) overfor Ekstra Bladet.

TV2-dokumentaren ’En rigtig Møgsag’ afdækkede tirsdag massive uregelmæssigheder med blandt andet indkøb og rejseafregning i Kommunernes Landsforening.

Affæren er indtil videre endt med en politianmeldelse af en tidligere chef samt fyring af en vicekontorchef. Flere eksperter rejste i programmet kritik af både administrerende direktør Kristian Wendelboes rolle og KL-bestyrelsens håndtering af sagen.

Anna Mee stemme afgørende

Men allerede på et bestyrelsesmøde i september foreslog de socialdemokratiske borgmestre i KL’s bestyrelse - med opbakning fra SF og Enhedslisten – at et uvildigt revisionsfirma skulle kulegrave de forhold, som TV2 nu har bragt frem.

Forslaget kom til afstemning, men faldt med stemmerne ni mod otte.

I mod stemte KL-formand Martin Damm (V) og de øvrige bestyrelsesmedlemmer fra Venstre, Konservative, Dansk Folkeparti - samt det daværende radikale medlem; den tidligere beskæftigelsesborgmester i København, Anna Mee Allerslev. (artiklen fortsætter under billedet)

Behov for undersøgelse

Både Herlev-borgmester Thomas Gyldal (S) og Syddjurs viceborgmester Kirstine Bille (SF) stemte for en uafhængig undersøgelse. Foto: Syddjurs Kommune/Bjarke MacCarthy/Socialdemokratiet

Herlevs borgmester Thomas Gyldal (S) havde gerne set et uvildigt revisionsfirma kulegrave sagen.

– Jeg har personligt hele tiden syntes, at der var behov for en uvildig undersøgelse. Og det synes jeg stadig, siger Herlev-borgmesteren.

SF’s medlem af KL’s bestyrelse og formandskab, viceborgmester i Syddjurs Kommune, Kirstine Bille er enig.

– Allerede i juni bad jeg pr. mail KL-formand Martin Damm om en mere præcis redegørelse. Der var huller i den, vi havde fået. Jeg ville godt have haft, at der var blevet lavet en uvildig undersøgelse, siger Kirstine Bille.

KL-formand: Vi vidste nok

KL-formand og borgmester i Kalundborg, Martin Damm (V), har ikke ønsket at givet et interview, da han har travlt med valgkampen.

Han bekræfter dog, at forslaget om en revisionsundersøgelse var til afstemning i bestyrelsen i september.

’Jeg stemte imod forslaget, fordi vi efter min opfattelse allerede havde den viden, som en sådan undersøgelse ville kunne give os. Og det synes jeg ærlig talt ikke, det giver mening at bruge penge på.

Jeg har ingen problemer med at drøfte en uvildig undersøgelse, og jeg skal sørge for at få det sat på som punkt på førstkommende bestyrelsesmøde i december’, skriver han i en mail.

Ekstra Bladet har via de respektive presseafdelinger forgæves forsøgt at få kommentarer fra andre af de mest fremtrædende medlemmer af KL’s bestyrelse, som stemte nej til den uvildige undersøgelse.

Her i blandt kulturborgmester i København, Carl Christian Ebbesen (DF) og Taastrup-borgmester Michael Ziegler (K) samt Anna Mee Allerslev (R).